V. Tomanová, ministerka práce, sociálnych vecí a rodiny SR: (2009-09-10):
Prítok z hromadného prepúšťania za mesiac október až júl 2009, október 2008 a júl 2009 dosiahol 11 628 osôb, celkový stav uchádzačov o zamestnanie z hromadného prepúšťania ku koncu júla dosiahol 10 714 osôb. Z hromadných prepúšťaní, ktoré boli nahlásené v októbri 2008 až júl 2009, bolo celkovo ohrozených 37 078 zamestnancov. Reálne bolo prepustených 19 035 zamestnancov. Aktuálna informácia ku koncu minulého týždňa je, že naďalej zostáva hromadným prepustením ohrozených ďalších 17 011 zamestnancov. Prítok uchádzačov o zamestnanie z krajín EÚ za obdobie október 2008 až júl 2009 bol 10 411 osôb. Celkový stav uchádzačov o zamestnanie, ktorí mali posledné zamestnanie v krajinách EÚ, činil ku koncu júla 8 934 osôb. Ku koncu júla tohto roku úrady evidovali        7 079 voľných pracovných miest. V porovnaní s predchádzajúcim mesiacom začal narastať počet voľných pracovných miest, je to zhruba o 4,4 %. V medziročnom porovnaní však došlo k poklesu voľných pracovných miest a to o 64 %. Ministerstvo práce, sociálnych vecí a rodiny vynakladá na aktívnu politiku trhu práce v tomto roku viac zdrojov, či už zo zdrojov EÚ alebo zo štátneho rozpočtu. K 31. 7. boli poskytnuté prostriedky Európskej únie, vrátane spolufinancovania v sume 66,7 mil. eur, čo je o 33,8 % viac ako v rovnakom období minulého roka. Absolútne je viac o 16,8 mil. eur. Ministerstvo z druhého programového obdobia už zazmluvnilo 565 projektov v sume 375,4 mil. eur, čo predstavuje 36,2 % z alokácie na Operačný program Zamestnanosť a sociálna inklúzia. Na základe vládou prijatých opatrení na zmiernenie dopadov globálnej finančnej krízy a hospodárskej krízy na zamestnanosť, hovorím o uznesení vlády č. 100 z 2. februára 2009, bol novelizovaný zákon o službách zamestnanosti, ktorý rozšíril nástroje aktívnej politiky trhu práce. V súčasnosti ministerstvo má zvýšený limit výdavkov o ďalšiu sumu, o 27,3 mil. eur na príspevok na podporu udržania zamestnanosti a o sumu 1,3 mil. eur na príspevok na samostatnú zárobkovú činnosť v oblasti spracovania poľnohospodárskych výrobkov a obchodovania s nimi. Reálne čerpanie týchto zdrojov sa prejaví až v mesiaci september a neskoršie. So zvyšujúcou sa mierou nezamestnanosti pribúda aj občanov, počet občanov, ktorí sú odkázaní na pomoc štátu formou poskytovania dávky v hmotnej núdzi a peňažných príspevkov k dávke v hmotnej núdzi. K 31. 8. tohto roku bolo v systéme pomoci v hmotnej núdzi evidovaných 169 000 poberateľov, čo je v porovnaní s augustom 2008 viac o 17 661 osôb. To sa prejavuje aj na čerpaní výdavkov kapitoly na sociálne dávky. Zatiaľ, čo kumulovane od začiatku roka do konca augusta dosiahli výdavky 156 mil. eur, v rovnakom období minulého roku to bolo 143,9 mil. eur. Nárast medziročný predstavuje 8,4 %. Samozrejme, je tu dopad aj na Sociálnu poisťovňu. Priemerný mesačný počet poberateľov dávky v nezamestnanosti v roku 2008 bol 23 098 osôb a za sedem mesiacov tohto roku je ich priemerne 46 728. Priemerná výška dávky sa pohybuje na úrovni 248,49 eura a v porovnaní s rokom 2008 je v roku 2009 vyššia o 9,54 eura. Priemerný mesačný počet poberateľov nemocenských dávok bol v roku 2008   116 649 osôb a za sedem mesiacov tohto roka je ich približne 144 525 osôb. V tejto súvislosti pripomeniem, že vlastne absolútne koreluje nárast miery nezamestnanosti v jednotlivých regiónoch aj s počtom poberateľov nemocenských dávok a s nárastom počtu poberateľov nemocenských dávok. Za účelom zmierenia nepriaznivých dopadov krízy na skupinu malých podnikateľov, živnostníkov bola tiež prijatá novela zákona, kde sa odpojil od platenia, teda vymeriavací základ živnostníkov od minimálnej mzdy a výpadok príjmov z poistenia, z poistného v dôsledku zníženia sadzby do rezervného fondu solidarity pre samostatne zárobkovo činné osoby bude plne hradený z prostriedkov štátneho rozpočtu. V tejto súvislosti, vážený pán poslanec, vďaka vám za otázku, ale treba povedať aj to, že vďaka a prostredníctvom nástrojov, teda aktívnych nástrojov politiky trhu práce sme podporili 116 921 pracovných miest zamestnancov a uchádzačov o zamestnanie, taktiež na podporu zamestnanosti a vytvárania, udržania pracovných miest bolo podporených 69 918 pracovných miest a okrem toho ešte, samozrejme, v rámci aj nových krízových opatrení sme podporili ďalších 23 855 pracovných miest. Čiže, dnes môžeme konštatovať, že bolo spolu podporených viac ako 200 000 pracovných miest v záujme vytvorenia pracovných miest, udržania a podpory zamestnateľnosti ľudí, ktorí prišli o prácu. Ďakujem za pozornosť. Skončila som, pán podpredseda.